9
Jesus epy kua nhetobyry
1 Alâ ani tadakobâday Jesus uguondo epyem iazeypy nhedyly. 2 Aituo xina Jesus nhapâiguely:
— Konomedâni, âdaituoka awâkâ uguondo epyem iazely? Izepa tato aieniem awyly xutuwâm Deus? Nhunwyndo inakanhe aitobyry wâgâ? — xina kely.
3 Aituo Jesus in-hoguly:
— Awârâ modo wâgâ inkâba. Awâkâ arâ iazely, Deus eon-honru iwâgâ âzehohoem. 4 Tâmaryem akâwâm Deus xirâ anaxi ugonodyly. Peto oday lelâ kydâsewanily. Arâ lâpylâ Deus aguiendyse ato aguyjiene, kydâsewaniho nhuduly umelâ. Inepa mawânrâ ise xurâem aguipyra kito saindyly. 5 Xirâ anaym wawyly ara, âdara Deusram tâdâtâly awyly wâgâ konomedâdâ urâ; âdyam kytâly awyly kientoem iajimanâni emyenro urâ — kely.
6 Arâ aguenripyryem, Jesus KUITÚ kely onro onwa. Onro tâdakugue nhepizeândyly. Aienibyryem epy enu onwa PYRY PYRY nhedyly. 7 Aguely:
— Idâ, Siloé donro paru etaryam âzemelagoguera — kely.
(“Mâkâ igonotyby” keze Siloé kely.)
Epy idâly âzemelagogueze. Odopâdyly, tâense lelâ, Jesus kua nhetybyem. 8 Ety iwaguepa tâtyuneim modo mâkâ epyemba awyly nhedylymo. Saguhoem dinheru nhekadyly enipyry modo lâpylâ koendâ tâense awyly nhedylymo. Aituo âseguâdâdylymo, aguelymo:
— ÂH! Mâkâ epy ekadybyem, sakani modoam dinheru ekanibyrylâ awâkâ — kelymo.
9 — Mâkâlâ — kewâdylymo.
— Mâkâ mâkeba. Emyenro kulâ awâkâ — kelymo.
Mâkâ olâ warâ aguely:
— Mâkâlâ urâ, epyem iazeypylâ — kely.
10 Aituo nhapâiguelymo:
— Âdaraka amidyly kua mitoem? — kelymo.
11 Aituo in-hoguly:
— Mâkâ uguondo Jesus keho enra ikila ienu onwa PYRY PYRY ieni. “Idâ, Siloé donro paru etaryam âzemelagoguera” keanry-ro warâ. Aituo enra udâly. Kâzemelagogueagui. Iwerâ tâense urâ — kely.
12 — Âdykâka mâkâ uguondo? — kelymo.
— Kâuntuba aze — kely.
Fariseu domodo epyem iazeypy kua ietyby nhapâiguehomobyry
13-14 Tâzekobyzegueho oday Jesus epy kua nhedyly. Aituo mâkâ kua ietyby fariseu domodoram adaholy.
15 Fariseu domodoram adapâigueoly:
— Âdaraka kua midyly? — kelymo.
— Mâkâ uguondo kua yenipyry onro enra ienu onwa PYRY PYRY nhekyly. Parugue kâzemelagoguehoem agueanry. Âzemelagogueybyenlâ enra kâendyly-ro warâ — kely.
16 Fariseu domodo ewy aguely mâkânra:
— Mâkâ kua âenipyry, tâzekobyzegueho oday mâkâ aidyly. Arâ atayma Deus ingonotyby mâkeba mâkâ uguondo-ro; adyesenry mawânkâ anientai tâzekobyzegueho oday — kelymo.
Tâlâ olâ fariseu domodo ewy wakeim:
— Deusram aguehomba adyesenry anhetoen-ro watay, Deus eon-honru tienehon-hoem adienkyly anientaymba tâise — keim.
Jesus Messias awyly einwânni, einwântânry tâisemo ani.
17 Aituo eyam agueondylymo:
— “Epyemba yetai mâkâ” mygueanse. Âdara mâkâ wâgâ âunâry? — kelymo.
— Ienanaji, Deus eynynâ agueinlâ mâkâ — kely.
18 Pymâ domodo mâkâ aguely neinwâmpyramo. Aituo aguelymo:
— Myguewâdyly kulâ. Epyem inkâba ani azely — kelymo.
Awylygue sodo modo ingâsedylymo.
19 Sodo modo saintuo, nhapâiguelymo:
— Âmerymoka awâkâ, epyem iazeypy myguehomo? Âdaituo pylâka iwerâ nhedyly? — kelymo.
20 Aituo in-hogulymo:
— Xina imerylâ awâkâ. Tutuze xina epyem iazeypy awyly. 21 Âdara kua itobyry olâ xina nutuba. Ânguy kua ieni awyly xina nutuba lâgâlâ warâ. Xutuybyem mawânkâ. Awâkâlâ sapâiguewâdaungâ. Awâkâlâ ise âyanmo egatuim — kelymo.
22 Arâ sodo modo aguely olâ mârâ âtâ tâdâtâdyguyho odaypa tâzegaseonlymo xytaze, “Jesuslâ Messias” kelymo-ro watay. “Deus Ingonotyby Jesus awyly einwânni-ro watay, âtâ tâdâtâdyguyho odaxi negawâmpyra ise” tâkeze akâwâm pymâ domodo. 23 Awylygue mawânkâ: “Xutuybyem awâkâ. Awâkâlâ sapâiguewâdaungâ” kelymo.
24 Aituo mâkâ uguondo kua ietyby ingâsenehondylymo. Aguelymo eyam:
— Amyguely idaselâ awâkâ Deus. Awylygue âkeá lelâlâ xinaram aguekâ. Tutuze xina, Deus izepa ato aieni awâkâ kua âenipyry awyly — kelymo.
25 Aituo in-hoguly:
— Deus izepa ato adyese, aniempyra warâ awyly kâuntuwâbyra urâ. Kâuntuly epybyryem wawyly, iwerâ tâense urâ, mâkâ kua nhetybyem — kely.
26 Aituo nhapâigueondylymo:
— Âdaraka enra aidyly? Âdaraka enra epyemba âedyly? — kelymo.
27 Aituo uguondo in-hoguly:
— Azagâ lelâ âyanmo augueaki, yeinwâmpyra olâ âmaemo. Auguehobyry kompâzedyly-ro watay, mâinwâmpyra mawylymo, tutuze urâ. Mâkâ kua yenipyry mâinwândysemo lâpylâ âmaemo? — kely.
28 Aituo mâkâ agâ toenzepa kehoem iewiâpadylymo, aguelymo:
— Âmâlâ mâkâ eynynonro, xina mâkeba! Moisés inweniby lelâ xina nheinwânkyly. 29 Deuslâ, Moisés kydamudo nhenomedâdoem agueim awyly, tutuze xina. Âdy Jesus wâgâ xina nutuwâbyra. Ânguy aguehoem igononi awyly xina nutuwâbyra warâ — kelymo.
30 Aituo mâkâ uguondo aguely:
— Âwâ! Kua nhetybyem wawyly tâenselâ âmaemo. Toenzepa kâseguâdâdyly, Deus ingonotybylâ mâkâ awyly mâuntuba mawylymogue! 31 Deus tynynonro keba modo nhekadyby nudupa awyly, tutuzelâ kurâ, izepa ato aieni nhekadyby nuduwâpyra. Tynynonro modo nhekadyby lelâ anhekyly — kely. 32 — Kaudyly umelâ ânguy epyenlâ egaseyby kua tyese kely tydatuneba. Ânguy awâkâ uguondo ara aieni lâpeba. 33 Iwerâ olâ Jesus kua yetai. Deus keba igononi-ro watay, kua yetaymba tâise — kely uguondo.
34 — Epyem azely Deus izepa ato aienilâ mawylygue. Awylygue xinaram arâ kehoem adâkezeba ikâ — kelymo.
Aituo, âtâ tâdâtâdyguyho odaypa nhegaseândylymo.
Jesus agueho tyeinwândysebaom modo
35 Âtâ tâdâtâdyguyho odaypa uguondo egaseândobyry xutuwânmy Jesus. Awylygue nhuinly. Tientuo, nhapâiguely:
— Mâkâ Uguondo Kaynâpa Âetyby tâinwânse âmâ? — kely.
36 Aituo uguondo aguely:
— Kâinwândyse urâ. Ânguy awyly yam aguekâ, ânguy amygueho awyly kâuntuhoem — kely.
37 — Tâenselâ âmâ! Eagâlâ amyguely! Urâlâ Uguondo Kaynâpa Âetyby — kely Jesus.
38 Jesus aguely idanipyryem, âzeguhoam idyly enado, tynrentoem, aguely:
— Pymâ, âinwântâ urâ — kely.
39 Jesus aguely:
— Xirâ anaxi kâewyly, ânguy yeinwânni, yeinwântânry warâ awyly âdutuhomoem. Epy modo wâne tyajine awyly nutuba myara Deus xurâ kebaom modo, nutuba awylymogue. Yeinwântaynrim modo olâ Deus xutuzemo, epybyryem kua ietybymoen-ro waunlo ara — kely.
40 Fariseu domodo ewy eydâ iwaguepalâ. Aituo aguely indadylymo.
— “Epy ara” mygueduo, xinaranlâ enra amyguely? — kelymo.
41 Aituo Jesus in-hoguly:
— “Xina Deus nutuwâbyra, tiuntudyze olâ xina” myguelymo-ro watay, Deus tygakeze tâise izepa ato amânhetomobyry. Tâwâlâ kulâ olâ, “Koendâ Deus tutuze xina” myguelymo, yeinwâmpyra kulâ. Arâma inakanhe amitomobyry tygakezeba awyly tânehonze awârâ. Deus xurâem, epy emyenro kulâ âmaemo — kely Jesus.